Ustanovujúca schôdza 1.deň - A. dopoludnia
Dátum: 2023-10-25
Poslanec: Pellegrini, Peter (SMER - SD)
Druh vystúpenia: Vystúpenie v rozprave

48. Vážený pán predsedajúci a hlavne ctené panie poslankyne, ctení páni poslanci, naozaj mi dovoľte veľmi úprimne od srdca poďakovať vám za dôveru, ktorú ste mi vyjadrili svojím hlasovaním. V demokracii platí, že o tom, kto bude stáť na čele Národnej rady Slovenskej republiky alebo vlády Slovenskej republiky, alebo akéhokoľvek iného orgánu, záleží v prvom rade od voličov Slovenskej republiky a následne od demokraticky zvolených poslancov Národnej rady Slovenskej republiky, a to je to najlepšie, čo môže na Slovensku fungovať, že nerozhodujú názory jednotlivca, ale demokraticky volení poslanci, ktorí svojou väčšinou prejavujú svoj postoj. A ja som nesmierne vďačný za 131 vašich hlasov, pretože to potvrdilo aj také moje prianie a želanie, aby predsedu Národnej rady Slovenskej republiky podporili nielen poslanci budúcej vládnej koalície, ale aj poslanci opozície. Ešte raz vám veľmi pekne ďakujem a otvorene hovorím, že si toto vaše gesto naozaj úprimne vážim. (Potlesk.) Je to nádejný predpoklad, aby sme do nového volebného obdobia vykročili so základným politickým konsenzom. Konsenzom, že sme sem spoločne prišli slúžiť ľuďom a spoločne budeme hľadať čo najlepšie riešenia pre ich kvalitnejší život. Keď sa po voľbách formovala budúca vládna koalícia, povedal som, že nová vláda bude vládou všetkých slovenských občanov, nielen tých, ktorým budúci, ktorí budúcim vládnym stranám odovzdali svoj hlas. A o to viac to platí aj o Národnej rade, v ktorej spoločne sedíme tak zástupcovia vládnej koalície, ako aj zástupcovia opozície. Veľmi si preto želám, aby sme boli skutočne radou národnou, takou, ktorá myslí na celý národ a nielen na jeho časť. A zároveň takou, za ktorú sa národ nemusí hanbiť, ale, naopak, ktorá mu dáva dôvody, aby bol na svoj zákonodarný zbor hrdý. Vážené dámy, vážení páni, či túto smelú predstavu spoločne aj naplníme, máme v rukách výlučne my, 150 zvolení zástupcovia občanov Slovenskej republiky. V prvý deň nového parlamentu začíname v bode nula. Každý z nás, ktorý tu sedí, má úplne rovnako hodnotný mandát od ľudí. Každý z nás, ktorý tu sedí, je výsledkom slobodných a demokratických volieb, ktoré nikto nespochybnil. Poslanecký mandát je tým, v čom sme si ako 150 členovia zákonného zboru, zákonodarného zboru absolútne rovní. Ak sa v niečom budeme po štyroch rokoch líšiť, bude to iba výsledkami našej práce a je na každom z nás, do akej miery je kto pripravený priložiť ruku k spoločnému dielu na lepšej budúcnosti Slovenska, do akej miery je pripravený naďalej počúvať hlas ľudí, pretože s poslaneckým preukazom ešte nikto nedostal aj mandát na rozum alebo jediný správny názor, a do akej miery je osobne pripravený prispieť aj k vyššej politickej kultúre slovenského parlamentu. Všetci, ktorí sme absolvovali volebnú kampaň, veľmi dobre vieme, že vzájomné hádky, urážky a nedôstojné správanie sa sú práve tými negatívami, ktoré ľudia v predchádzajúcom poslaneckom období najviac vyčítali parlamentu. Ja osobne ako novozvolený predseda Národnej rady Slovenskej republiky som pripravený urobiť čo najviac vo všetkých týchto oblastiach, ale som len primus inter pares, to znamená prvý medzi rovnými, a preto mi v tomto prvom slove dovoľte vysloviť jednu zásadnú prosbu všetkým vám, ktorí ste z rozhodnutia občanov Slovenskej republiky zaujali svoje miesto v Národnej rade. Je prirodzené, že každý politik v prvom rade počúva hlas svojich voličov, pretože oni mu dali dôveru, oni mu dávajú legitimitu a oni sa aj vidia a počujú v jeho slovách. Som však bytostne presvedčený, že poslaním zodpovedných politikov nie je iba mechanicky tlmočiť všetky emócie a postoje svojich voličov. Medzi týmito náladami a názormi sú úplne prirodzené aj také, ktoré majú na náš spoločný život pozitívny dopad, ale sú tam určite aj také, ktoré nám ako spoločenstvu neprospievajú. Jedno múdre príslovie hovorí, že v každom z nás existujú dvaja vlci, jeden dobrý a druhý zlý, a zvíťazí ten, koho kŕmime viac. A preto moja prosba je, aby sme sami v sebe i vo svojich voličoch viacej kŕmili tú lepšiu bytosť. Aby sme cítili zodpovednosť za celý národ a jeho budúcnosť a aby sme preto viacej stavali na pozitívach ako na negatívach. Ja dobre viem, že politika sa nedá robiť bez konfliktu. Ten z nej, ten do nej jednoducho patrí a môže ju neraz posunúť dopredu. Má to však dva základné predpoklady, prvým je maximálna politická kultúra takéhoto konfliktu, aby z parlamentu nebola krčma piatej cenovej skupiny, a tým druhým je vecný, nie osobný spor. Ja pochopím, ak sa budeme sporiť o podobu predkladaných riešení, o víziu budúcnosti Slovenska, o hodnoty, ktoré máme ako národ vyznávať. Bude mi však ľúto, ak to bude iba konflikt pre konflikt. A preto by som si veľmi želal, aby táto snemovňa nebola len vzorkou slovenskej spoločnosti, ale aj jej vzorom, pretože my môžeme ľuďom ukázať, že aj spory sa dajú riešiť kultivovane a s náležitou slušnosťou, že aj politický oponent môže mať svoj názor, ktorý stojí častokrát nielen za vypočutie, ale niekedy aj za nasledovanie. Môžeme im ukázať, že odmietame nenávisť ako spôsob existencie, pretože je to spôsob, ktorý trvalo ničí každé jedno spoločenstvo. Mnohé rozhodnutia v parlamente sú rozhodnutím kolektívnym. Máme svoje politické strany, politické poslanecké kluby aj ďalšie stranícke štruktúry. Ale spôsob, akým pristúpime k politickej kultúre, je výsostným individuálnym rozhodnutím každého jedného z nás, ktorí tu sedíme. Nič na tom nezmení ani naša politická strana, ani poslanecký klub, ani spoločné orgány parlamentu. Nezmení na tom nič a nezmením na tom nič ani ja ako predseda Národnej rady Slovenskej republiky, pretože v tomto som len prvý medzi rovnými, jeden zo 150 riadne zvolených poslancov. Celé roky mojej politickej dráhy hovorím o zmiernení a zmierení slovenskej spoločnosti ako o základnom predpoklade jej pozitívnej budúcnosti. Nečakajme, prosím, že túto úlohu splní niekto za nás. Neurobia to ani médiá, ani influenceri na sociálnych sieťach, ani tretí sektor, ani rôzne iné viac-menej alebo menej rešpektované osobnosti. My sme jediní, ktorí naozaj reprezentujú slovenských občanov na základe ich vlastnej vôle vo voľbách, a my sme jediní, ktorí im za svoje konanie aj budeme skladať svoje účty. A preto vás všetkých prosím, aby sme svoj mandát vykonávali vo vedomí tejto obrovskej zodpovednosti. Celé volebné obdobie je teraz pred nami a je len a len na nás, akú kultúru mu nastavíme a aký tón mu dáme. Či uprednostníme v mene domnelých alebo skutočných krívd voľný priebeh hnevu a konfliktu, alebo začneme hľadať také politické cesty, ktoré budú nielen tento zákonodarný zbor, ale aj celý náš národ posúvať k lepšiemu. Počas tohto roka si pripomíname 30. výročie vzniku suverénnej a demokratickej Slovenskej republiky. Je to výborná príležitosť vyrovnať sa s detskými chorobami našej samostatnosti a vykročiť inak a lepšie do ďalšej tridsiatky. Svet okolo nás sa neuveriteľne rýchlo mení. To, čo bolo celé desaťročia, či dokonca aj storočia nemenné, má zrazu úplne inú podobu a k tej pôvodnej sa už nikdy nevráti. Slovenský národ ako spoločenstvo musí tieto nové a naozaj ťažké časy zvládnuť a musí v nich hlavne dokázať aj uspieť. A uspieť aj v porovnaní s inými národmi, ktoré si tvrdo idú za svojím a bojujú o svoj vlastný politický i ekonomický priestor. V takomto súboji máme šancu len vtedy, ak našu spoločnú energiu venujeme aj spoločnému cieľu. Ak ju premárnime deštrukciou, vnútornými súbojmi a hádzaním si polien pod vlastné nohy, oslabíme celú našu krajinu. A preto nasmerujme svoju vnútornú silu tam, kde môže pomáhať, nie tam, kde môže škodiť. To je naša skutočná výzva, to je naša skutočná zodpovednosť. Vážené dámy, vážení páni, vážené pani poslankyne, vážení páni poslanci, je na každom z nás, ako so svojím mandátom od ľudí naložíme. Želám každej novej poslankyni a každému novému poslancovi čo najlepšie osobné rozhodnutie. Nech sa nám všetkým a celému Slovensku darí a nech nám pri tom Pán Boh pomáha. Ďakujem veľmi pekne. (Potlesk.)